Propunere de REGULAMENT AL CONSILIULUI privind definirea criteriilor de determinare a condițiilor în care hârtia recuperată nu se mai încadrează la deșeuri în temeiul articolului 6 alineatul (1) din Directiva 2008/98/CE privind deșeurile /* COM/2013/0502 final - 2013/0235 (NLE) */





EXPUNERE DE MOTIVE În temeiul articolului 6 alineatul (1) din Directiva 2008/98/CE privind deșeurile, anumite categorii de deșeuri nu se mai încadrează la deșeuri în momentul în care au trecut printr-o operațiune de valorificare și îndeplinesc criterii specifice care urmează să fie definite în conformitate cu condițiile legale prevăzute la articolul respectiv. Conform articolului 6 alineatul (2) din directiva menționată anterior, Comisia trebuie să stabilească pentru anumite materiale criteriile respective, care vor fi adoptate prin procedura de reglementare cu control prevăzută la articolul 39 alineatul (2) din directivă. În consecință, Comisia a înaintat spre votare un proiect de regulament comitetului instituit în temeiul articolului 39 din directivă. În cadrul reuniunii din 9 iulie 2012, comitetul nu a acordat proiectului de regulament un aviz favorabil. Principala problemă ridicată de unele state membre a fost includerea unui material stratificat în domeniul de aplicare al regulamentului Comisiei, deoarece acest material care conține până la 25 % materiale străine ar reprezenta un pericol pentru mediu dacă ar fi tratat în mod necorespunzător. Comisia a luat notă de această poziție; cu toate acestea, ea menține și transmite Consiliului aceeași propunere juridică deoarece, în temeiul articolului 3 alineatul (5) și al anexei I secțiunea 3, fracțiunea de materiale străine este supusă unei obligații de recuperare și, respectiv, unui sistem de trasabilitate. Prin urmare, conform procedurii prevăzute la articolul 5 litera (a) din Decizia 1999/468/CE, se transmite Consiliului o propunere de regulament al Consiliului, care este înaintată și Parlamentului European. 2013/0235 (NLE) Propunere de REGULAMENT AL CONSILIULUI privind definirea criteriilor de determinare a condițiilor în care hârtia recuperată nu se mai încadrează la deșeuri în temeiul articolului 6 alineatul (1) din Directiva 2008/98/CE privind deșeurile CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Directiva 2008/98/CE a Parlamentului European și a Consiliului din 19 noiembrie 2008 privind deșeurile și de abrogare a anumitor directive[1], în special articolul 6 alineatul (2), având în vedere propunerea Comisiei Europene, întrucât: (1) Dintr-o evaluare a mai multor fluxuri de deșeuri reiese că piețele de reciclare a hârtiei ar beneficia de pe urma elaborării unor criterii specifice pentru determinarea condițiilor în care hârtia obținută din deșeuri nu se mai încadrează la deșeuri. Aceste criterii ar trebui să asigure un nivel ridicat de protecție a mediului. Ele nu trebuie să aducă atingere clasificării hârtiei recuperate ca deșeu de către țări terțe. (2) Rapoartele Centrului Comun de Cercetare al Comisiei Europene au arătat că există o piață și o cerere pentru utilizarea hârtiei recuperate ca materie primă la fabricile de hârtie. Prin urmare, hârtia recuperată trebuie să fie suficient de pură și să corespundă standardelor sau specificațiilor relevante formulate de industria hârtiei. (3) Criteriile pentru determinarea condițiilor în care hârtia recuperată nu se mai încadrează la deșeuri ar trebui să asigure că hârtia care rezultă dintr-o operațiune de recuperare respectă cerințele tehnice ale industriei hârtiei, respectă legislația în vigoare și standardele aplicabile produselor și nu generează un impact global negativ asupra mediului sau sănătății umane. Rapoartele Centrului Comun de Cercetare al Comisiei Europene au demonstrat că criteriile propuse pentru deșeurile utilizate ca input în operațiunea de recuperare, pentru procesele și tehnicile de tratare, precum și pentru hârtia care rezultă din operațiunea de recuperare îndeplinesc obiectivele respective pentru că trebuie să ducă la producția de hârtie fără proprietăți periculoase și care să conțină cât mai puține materiale străine. (4) Pentru a asigura respectarea criteriilor, este oportun să se prevadă comunicarea informațiilor despre hârtia recuperată care nu se mai încadrează la deșeuri și implementarea unui sistem de management al calității. (5) Pentru a permite operatorilor să adapteze criteriile pentru determinarea condițiilor în care hârtia recuperată nu se mai încadrează la deșeuri, este oportun să se prevadă o perioadă rezonabilă de tranziție înainte de aplicarea prezentului regulament. (6) Trebuie stabilite criterii de neîncadrare la categoria deșeuri în cazul hârtiei multimaterial cu conținut mare de materiale străine, pentru a se asigura că hârtia este efectiv reciclată, iar materialele străine sunt recuperate. (7) Comitetul instituit prin articolul 39 din Directiva 2008/98/CE nu a emis un aviz privind măsurile prevăzute în prezentul regulament și, prin urmare, Comisia a transmis Consiliului o propunere cu privire la măsurile respective, pe care a înaintat-o, de asemenea, Parlamentului European, ADOPTĂ PREZENTUL REGULAMENT: Articolul 1 Obiectul Prezentul regulament stabilește criteriile prin intermediul cărora se determină condițiile în care hârtia recuperată în scopul utilizării fibrelor de hârtie la fabricarea hârtiei nu se mai încadrează la deșeuri. Articolul 2 Definiții În sensul prezentului regulament, se aplică definițiile stabilite în Directiva 2008/98/CE. De asemenea, se aplică următoarele definiții: 1. „hârtie recuperată” înseamnă hârtie și carton rezultate din recuperarea deșeurilor; 2. „hârtie multimaterial recuperată” înseamnă hârtie recuperată, de tipul ambalajelor din carton pentru băuturi și al ambalajelor stratificate ori hârtiei cretate, cu un conținut mai mare de 5% din masa uscată la aer de materiale străine care nu pot fi separate prin tehnicile de sortare uscată. 3. „deținător” înseamnă persoana fizică sau juridică aflată în posesia hârtiei recuperate; 4. „producător” înseamnă deținătorul care transferă hârtia recuperată altui deținător pentru prima dată ca hârtie recuperată care nu se mai încadrează la deșeuri; 5. „importator” înseamnă orice persoană fizică sau juridică stabilită pe teritoriul Uniunii care introduce pe teritoriul vamal al Uniunii hârtie recuperată care nu se mai încadrează la deșeuri. 6. „personal calificat” înseamnă personalul care este calificat, în virtutea experienței ori a pregătirii, să monitorizeze și să evalueze proprietățile hârtiei recuperate; 7. „inspecție vizuală” înseamnă inspectarea tuturor componentelor unui transport de hârtie recuperată, cu ajutorul simțurilor umane sau al oricăror echipamente nespecializate; 8. „transport” înseamnă un lot de hârtie recuperată care urmează a fi livrat de la un producător la un alt deținător și care poate fi încărcat într-una sau mai multe unități de transport, precum containerele. Articolul 3 Criterii aplicabile hârtiei recuperate Hârtia recuperată nu se mai încadrează la deșeuri dacă, la transportul de la producător la alt deținător, sunt îndeplinite toate condițiile următoare: 1. hârtia care rezultă din operațiunea de recuperare respectă criteriile stabilite în anexa I secțiunea 1; 2. deșeurile folosite ca input pentru operațiunea de recuperare respectă criteriile stabilite în anexa I secțiunea 2; 3. deșeurile folosite ca input pentru operațiunea de recuperare au fost tratate în conformitate cu criteriile stabilite în anexa I secțiunea 3; 4. producătorul sau importatorul îndeplinește cerințele prevăzute la articolele 4 și 5; 5. hârtia recuperată este destinată utilizării fibrelor de hârtie la fabricarea hârtiei. În plus, materialele străine din transporturile de hârtie multimaterial sunt destinate recuperării Articolul 4 Declarația de conformitate 1. Producătorul sau importatorul emite, pentru fiecare transport de hârtie recuperată, o declarație de conformitate care respectă modelul stabilit în anexa II. 2. Producătorul sau importatorul transmite declarația de conformitate următorului deținător al transportului de hârtie recuperată. Producătorul sau importatorul păstrează o copie a declarației de conformitate timp de cel puțin un an de la data emiterii sale și o pune la dispoziția autorităților competente la cererea acestora. 3. Declarația de conformitate poate să fie și în format electronic. Articolul 5 Sistemul de management 1. Producătorul implementează un sistem de management prin care să poată demonstra conformitatea cu criteriile menționate la articolul 3. 2. Sistemul de management include un set de proceduri documentate referitoare la fiecare din următoarele aspecte: (a) monitorizarea calității hârtiei recuperate care rezultă din operațiunea de recuperare, conform secțiunii 1 a anexei I (inclusiv prelevarea și analiza probelor); (b) controlul de acceptare a deșeurilor utilizate ca input pentru operațiunea de recuperare, conform secțiunii 2 a anexei I; (c) monitorizarea proceselor și tehnicilor de tratare prezentate în secțiunea 3 a anexei I; (d) monitorizarea operațiunilor de recuperare a materialelor străine din hârtia multimaterial, conform secțiunii 3 a anexei I, dacă este cazul; (e) feedback de la clienți referitor la conformitatea cu cerințele calitative aplicabile hârtiei recuperate; (f) înregistrarea rezultatelor monitorizării realizate în temeiul literelor (a)-(d); (g) revizuirea și îmbunătățirea sistemului de management; (h) formarea personalului. 3. Sistemul de management prescrie în egală măsură cerințele specifice de monitorizare prevăzute în anexa I pentru fiecare criteriu. În special în ceea ce privește hârtia multimaterial, producătorul ține, timp de cel puțin trei ani, evidența identificării deținătorilor ulteriori, până la recuperarea tuturor materialelor din hârtia multimaterial și a sumelor transferate și pune aceste înscrisuri la dispoziția autorităților de resort, la cererea acestora. 4. Un organism de evaluare a conformității, astfel cum este definit în Regulamentul (CE) nr. 765/2008 al Parlamentului European și al Consiliului[2], care a obținut acreditarea în conformitate cu acest regulament, sau orice alt verificator de mediu, astfel cum este definit la articolul 2 alineatul (20) litera (b) din Regulamentul (CE) nr. 1221/2009 al Parlamentului European și al Consiliului[3], care este acreditat sau autorizat în conformitate cu regulamentul în cauză, trebuie să verifice faptul că sistemul de gestionare respectă cerințele prezentului articol. Verificarea se efectuează o dată la trei ani. Se consideră că numai verificatorii cu următoarele domenii de acreditare sau licență pe baza codurilor NACE, astfel cum se specifică în Regulamentul (CE) nr. 1893/2006 al Parlamentului European și al Consiliului[4] au suficientă experiență specifică pentru a efectua verificarea menționată în prezentul regulament: Cod NACE 38 (Colectarea, tratarea și eliminarea deșeurilor; activități de recuperare a materialelor reciclabile) sau Cod NACE 17 (Fabricarea hârtiei și a produselor din hârtie). 5. Importatorul solicită furnizorilor săi să implementeze un sistem de management care să respecte cerințele alineatelor (1), (2) și (3) din prezentul articol și care a fost verificat de un verificator extern independent. Sistemul de management al furnizorului este certificat de către un organism de evaluare a conformității, acreditat de un organism de acreditare evaluat pozitiv inter-pares pentru această activitate de către organismul recunoscut la articolul 14 din Regulamentul (CE) nr. 765/2008; sau de un verificator de mediu căruia i s-a acordat o acreditare sau o autorizație de către un organism de acreditare sau autorizare, în conformitate cu Regulamentul (CE) nr. 1221/2009, care face de asemenea obiectul evaluării inter-pares în conformitate cu articolul 31 din respectivul regulament. Verificatorii care doresc să-și desfășoare activitatea în țări terțe trebuie să obțină o acreditare sau o autorizație specială, în conformitate cu dispozițiile prevăzute de Regulamentul (CE) nr. 765/2008 sau de Regulamentul (CE) nr. 1221/2009, coroborate cu Decizia 2011/832/UE a Comisiei[5]. 6. Producătorul permite accesul autorităților competente la sistemul de management, la cererea acestora. Articolul 6 Intrarea în vigoare Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. Se aplică de la 1 ianuarie 2014. Prezentul regulament este obligatoriu în toate elementele sale și se aplică direct în statele membre în conformitate cu tratatele. Adoptat la Bruxelles, Pentru Consiliu Președintele ANEXA I Criterii aplicabile hârtiei recuperate Criterii || Cerințe de automonitorizare Secțiunea 1. Calitatea hârtiei care rezultă din operațiunea de recuperare 1.1 Hârtia rezultată din operațiunea de recuperare se clasifică în conformitate cu standardul european EN 643. || Personalul calificat clasifică fiecare transport. 1.2 Conținutul de materiale străine este mai mic sau egal cu 1,5 % din masa uscată la aer. Materialele străine reprezintă orice materiale diferite de hârtie, care sunt prezente în hârtia recuperată și pot fi separate prin tehnici de sortare uscată. Printre materialele străine se numără metalele, plasticul, sticla, textilele, pământul, nisipul, cenușa, praful, ceara, bitumul, ceramica, cauciucul, țesăturile, lemnul și substanțele organice sintetice. Umpluturile minerale care aderă la fibrele de hârtie, precum argila, carbonatul de calciu și amidonul sunt considerate parte a hârtiei și nu se clasifică drept materiale străine. Hârtia multimaterial cu un conținut de materiale străine mai mare de 30 % din masa uscată la aer se clasifică în totalitate drept material străin. || Personalul calificat efectuează o inspecție vizuală a fiecărui transport. La intervale regulate și sub rezerva revizuirii, dacă se aduc modificări importante procesului operațional, se face o analiză gravimetrică a conținutului de materiale străine pe eșantioane reprezentative din fiecare categorie de hârtie recuperată. Conținutul de materiale străine se analizează prin cântărire, după separarea mecanică sau manuală (după caz) a materialelor, efectuată sub un atent control vizual. Frecvența adecvată a monitorizării prin eșantionare se stabilește ținându-se cont de următorii factori: tiparul estimat de variabilitate (de exemplu, astfel cum reiese din rezultatele anterioare); riscul inerent al variabilității calității deșeurilor utilizate ca input pentru operațiunea de recuperare și orice alte procese ulterioare, de exemplu conținutul mediu ridicat de material plastic sau sticlă din hârtia sortată provenită din sistemele de colectare multimaterial. precizia inerentă a metodei de monitorizare; precum și proximitatea rezultatelor referitoare la materialele străine față de limita maximă de 1,5 % din masa uscată la aer. Procesul de determinare a frecvenței monitorizării este documentat ca parte a sistemului de management și este disponibil pentru audit. 1.3 Hârtia recuperată, inclusiv componentele sale și în special cernelurile și vopselele nu prezintă niciuna din proprietățile periculoase enumerate în anexa III la Directiva 2008/98/CE. Hârtia recuperată respectă limitele de concentrație prevăzute de Decizia 2000/532/CE a Comisiei[6] și nu depășește limitele de concentrație prevăzute în anexa IV la Regulamentul nr. 850/2004/CE al Parlamentului European și al Consiliului[7]. || Personalul calificat efectuează o inspecție vizuală a fiecărui transport. Dacă în urma inspecției vizuale există indicii cu privire la existența unor proprietăți periculoase, se iau măsuri suplimentare corespunzătoare, cum ar fi prelevarea și analiza probelor, dacă este cazul. Personalul este instruit cu privire la potențialele proprietăți periculoase care pot fi asociate hârtiei recuperate și cu privire la componentele sau caracteristicile materiale care permit recunoașterea proprietăților periculoase. Procedura de recunoaștere a materialelor periculoase este documentată în cadrul sistemului de management. 1.4 Hârtia recuperată nu conține ulei absorbit, solvenți, vopsea sau alimente apoase și/sau grase care pot fi depistate prin control vizual. || Personalul calificat efectuează o inspecție vizuală a fiecărui transport. Dacă în urma controlului vizual se constată că hârtia a absorbit fluide (în afară de apă) care pot duce la dezvoltarea de mucegaiuri sau mirosuri și indiciile sunt importante, transportul rămâne încadrat la deșeuri. Personalul este instruit cu privire la potențialele tipuri de contaminare care pot fi asociate hârtiei recuperate și cu privire la componentele sau caracteristicile materiale care permit recunoașterea materialelor contaminante. Procedura de recunoaștere a materialelor contaminante este documentată în cadrul sistemului de management. Secțiunea 2. Deșeurile utilizate ca input pentru operațiunea de recuperare 2.1 Deșeurile periculoase, biodeșeurile, deșeurile municipale mixte, deșeurile rezultate din activitățile medicale și produsele folosite pentru igiena intimă nu se utilizează ca input. || Controlul de acceptare (prin inspecție vizuală) al tuturor deșeurilor primite care conțin hârtie și al documentației însoțitoare se efectuează de personalul calificat care a fost în prealabil instruit asupra modului în care se recunoaște input-ul cu conținut de hârtie care nu îndeplinește criteriile din prezenta secțiune. Secțiunea 3. Procese și tehnici de tratare 3.1 Deșeurile de hârtie au fost segregate la sursă sau în timpul colectării ori deșeurile de input au fost tratate în vederea separării hârtiei de materialele străine. Hârtia rezultată din aceste operațiuni este păstrată separat de orice alte deșeuri. 3.2 Toate tratamentele necesare pregătirii hârtiei pentru input direct pentru pasta de hârtie în procesul de fabricație a produselor din hârtie, precum sortarea, separarea, curățarea, clasificarea (cu excepția de-balotării) trebuie să fi fost efectuate. 3.3 Materialele străine din transporturile care conțin mai mult de 1,5 % din masa uscată la aer de hârtie multimaterial sunt supuse unui proces de tratare specific. Materialele diferite din hârtia multimaterial se separă efectiv unul de altul. Fibrele de hârtie separate din hârtia multimaterial se utilizează la fabricarea hârtiei. Materialele străine separate de hârtia multimaterial se recuperează. || În ceea ce privește transporturile de hârtie multimaterial, producătorul/importatorul identifică următorii deținători ai transportului, precum și cantitățile transferate, până la recuperarea tuturor materialelor din hârtia multimaterial. Această identificare se poate realiza prin intermediul unui sistem de trasabilitate. Anexa II Declarația de conformitate cu criteriile de neîncadrare la categoria deșeuri, menționată la articolul 4 alineatul (1) 1. || Producătorul/importatorul hârtiei recuperate: Nume: Adresă: Persoana de contact: Telefon: Fax: E-mail: 2. || a) Grupa deșeurilor de hârtie în conformitate cu standardul EN-643; b) Conținutul de materiale străine, în procentaj din masa uscată la aer; c) Originea materialului (bifați acolo unde este cazul). c.1) origine multimaterială, cum ar fi din colectarea mixtă c.2) origine monomaterială, cum ar fi fin colectarea cu separare la sursă. 3. || Transportul respectă specificațiile din standardul EN-643. 4. || Greutatea transportului în kg. 5. || Acest transport respectă criteriile menționate la alineatele (1)-(3) de la articolul 3 din (regulament). 6. || Producătorul hârtiei recuperate aplică un sistem de gestionare care respectă cerințele Regulamentului nr. [se inserează după adoptarea regulamentului] și care a fost verificat de un organism acreditat de evaluare a conformității sau de un verificator de mediu sau, atunci când hârtia care nu se mai încadrează la deșeuri este importată pe teritoriul vamal al Uniunii, de către un verificator extern independent. 7. || Materialele din acest transport sunt destinate exclusiv utilizării fibrelor de hârtie la fabricarea hârtiei și, dacă este cazul, și recuperării materialelor străine conținute în hârtia multimaterial. 8. || Declarația producătorului/importatorului de hârtie recuperată: Certific că informațiile de mai sus sunt complete și corecte și sunt furnizate cu bună-credință. Nume: Data: Semnătura: [1] JO L 312, 22.11.2008, p. 3. [2] JO L 218, 13.8.2008, p. 30. [3] JO L 342, 22.12.2009, p. 1. [4] JO L 393, 30.12.2006, p. 1. [5] JO L 330, 14.12.2011, p. 25. [6] JO L 226, 6.9.2000, p. 3. [7] JO L 229, 30.4.2004, p. 1.